ULTIMA ORĂ!

Comedy Central Extra, o televiziune ce difuzează seriale originale, animație și stand-up comedy, s-a lansat în România.

Televiziunea se bazează în principal pe umorul din Statele Unite și Marea Britanie și este distribuită în nouă țări din Europa Centrală și de Est, se spune în comunicat.

Conform sursei citate, în România, Comedy Central Extra este disponibilă în pachetele companiei de telecomunicații Romtelecom și se află în plină extindere a distribuției.

Comedy Central Extra aduce „o culoare nouă pe piața locală de televiziune”, programele acesteia fiind subtitrate în limba română.

Grila televiziunii include unul dintre cele mai populare programe din istoria Comedy Central, dar și a televiziunii americane în general: „The Daily Show” cu John Stewart. Emisiunea are un public în proporție de 80% cuprins între 18 și 49 de ani. Show-ul a câștigat de 16 ori Premiul Emmy și este descris pe scurt ca o falsă emisiune de știri care speculează comic și satiric știrile reale recente, mai ales din politică și din presa națională.

„The Colbert Report” este un program derivat din „The Daily Show”, „dar mai satiric și mai obraznic decât acesta”. Steven Colbert este un personaj fictiv care satirizează show-urile politice cu prezentatori-vedetă cu atitudine conservatoare.

La Comedy Central Extra, telespectatorii o pot vedea și pe „cea mai obraznică” actriță de stand-up comedy Sarah Silverman, care joacă propriul său rol în „The Sarah Silverman Show”. Sarah este o femeie singură, fără serviciu, cu apucături copilărești și depinde întru totul de sora sa, Laura (jucată de Laura Silverman). Alte personaje din acest program sunt cei doi vecini ai săi homosexuali și prietenul Laurei, care este ofițer de poliție. Viața lor de zi cu zi este descrisă prin diferite scene și cântece.

Televiziunea mai difuzează un spectacol de farse prin telefon cu victime reale. În „Crank Yankers” joacă actorul Seth MacFarlane din „Family Guy”, rapperul Biz Markie și comicul Jimmy Kimmel. Folosind diverse situații ca punct de plecare, farseorii improvizează, răstălmăcind răspunsurile „victimelor”, cu scopul de a-i ține cât mai mult la telefon. Partea vizuală a emisiunii este animată cu păpuși ilustrând ceea ce se petrece în timpul convorbirilor.

Comedy Central Extra difuzează și două serii cunoscute la nivel mondial: „Workaholics”, despre trei tipi complet iresponsabili, în curs de maturizare, satirizând așa-zisa responsabilitate ce vine cu vârsta și nevoia de a avea o slujbă, „Reno 911!”, o comedie de situație tipic americană despre șapte ofițeri de poliție care se cred cei mai tari polițiști din lume.

La acestea se adaugă serialul „South Park”, creat special pentru Comedy Central, celebru pentru animația simplistă, limbajul fără perdea și sumbru și umorul suprarealist care acoperă o mare varietate de subiecte tabu. Seria a primit numeroase premii, inclusiv de patru ori Premiul Emmy pentru cea mai bună emisiune de prime-time.

Televiziunea Comedy Central Extra face parte din portofoliul Viacom International Media Networks (VIMN), una din cele mai cunoscute companii de divertisment din lume. VIMN deține câteva dintre cele mai populare televiziuni din lume, incluzând Comedy Central, Nickelodeon, VH1, Viva, MTV. Brandurile Viacom sunt privite la nivel global în peste 600 de milioane de case, în 160 de țări și în 34 de limbi prin intermediul a 166 de televiziuni cu program localizat și prin peste 550 de mijloace media digitale și televiziuni pe mobil.